SKRIFTLIG FORESPØRGSEL E-2652/00

af Monica Frassoni (Verts/ALE) til Kommissionen

(1. september 2000)

Om: Forvaltning af vandressourcerne og den hertil knyttede fællesskabsstøtte på Sardinien

I øjeblikket råder Sardinien, som har 1 631 000 indbyggere, over hele 31 store og mellemstore vandreservoirer med en maksimal kapacitet på 1 mia. og 589 mio. kubikmeter vand. Heraf er 1 mia. og 486 mio. kubikmeter omfattet af endelig tilladelse til opmagasinering, medens der er iværksat opmagasineringstester i forbindelse med den nye dæmning over floden Tirso, som vil øge den maksimale opmagasineringskapacitet med endnu ca. 300 mio. kubikmeter. Dette til trods gennemlever Sardinien i øjeblikket den anden alvorlige vandkrise inden for de sidste

ti år. Det er klart for alle, at der er tale om en dårlig forvaltning af vandressourcerne: 42 forskellige forvaltningsinstanser arbejder uden indbyrdes koordinering, der er et stort forbrug af drikkevand i industrien, det gennemsnitlige vandspild i distributionsnettene til borgerne er på 30 % med spild på helt op til 200 % og ingen vandbesparelsespolitik. Ved en regeringsafgørelse fra 1995 udnævntes præsidenten for Sardiniens regionalråd til regeringskommissær for vandkrisen. De 73 interventioner under vandkriseprogrammet, hvortil der var afsat 1 486 mia. lire, viste sig at være lidet effektive, eftersom Sardinien i dag gennemlever en endnu alvorligere krise. Af de nævnte interventioner finansieredes 26 over det operationelle program for vandressourcer under fællesskabsstøtterammen for 1994-1999, hvortil der var afsat over 562 mia. lire, og disse 26 interventioner vedrørte næsten udelukkende nye dæmninger og lignende.

1. Har Kommissionen undersøgt resultaterne af dette operationelle program i lyset af den nødvendige forudgående vurdering af interventionerne under fællesskabsstøtterammen for 1994-1999 (artikel 42 i Rådets forordning (EF) nr. 1260/1999(1))?

2. Har Kommissionen for ovennævnte interventioners vedkommende undersøgt overholdelsen af bestemmelserne vedrørende vurdering af virkningerne for miljøet (VVM)? Agter den at træffe foranstaltninger, hvis der har været tale om mangler med hensyn til anvendelsen af VVM-proceduren på disse interventioner?

3. Hvorledes agter Kommissionen at gå til værks for så vidt angår de forslag om fællesskabsstøtte, der er forelagt for Regionen Sardinien i forbindelse med strukturfondenes nye programmeringsperiode (2000-2006), navnlig med hensyn til politikkerne vedrørende vandbesparelse og bæredygtig udnyttelse af vandressourcerne samt med hensyn til vurderingen af de miljømæssige omkostninger ved vandforvaltningspolitikkerne? Vil der blive ydet støtte til interventioner med henblik på en begrænsning af vandspildet i distributionsnettene og med henblik på recirkulering af vand til industrielt brug?

(1) EFT L 161 af 22.6.1999, s. 1.

Svar afgivet på Kommissionens vegne af Michel Barnier

(6. november 2000)

Kommissionen er bekendt med situationen på Sardinien, for så vidt angår forvaltningen af vandressourcerne.

Kommissionen har endnu ikke modtaget ex post-evalueringen af resultaterne og indvirkningen af programmet vedrørende vandressourcer for perioden 1994-1999, idet fristen for betalingsophør er fastsat til den 31. december 2001. I henhold til gældende retsbestemmelser skal Kommissionen modtage evalueringsrapporten senest 30. juni 2002.

Kommissionen har sikret, at de projekter, der foreslås til samfinansiering med Den Europæiske Fond for Regional Udvikling (EFRU), overholder bestemmelserne i direktiverne vedrørende vurdering af virkningerne for miljøet. De italienske myndigheder har i den sammenhæng i opfølgningsudvalgene forsikret, at denne analyse er foretaget, hver gang det har været foreskrevet. Der erindres desuden om, at repræsentanter for miljøministeriet ligeledes deltager i det tekniske udvalg, som udvælger projekterne.

I fællesskabsstøtterammen for italienske regioner, som er støtteberettigede under mål 1, er der fastlagt prioriteter for denne sektor for planlægningsperioden 2000-2006, bl.a. forbedring af infrastrukturer og administrationen af forvaltningssystemerne. For så vidt angår del 1, skal interventionerne koncentreres om tilpasning af vandforsynings- og vandrensningsanlæg, systemer til kontrol med forsyning og distribution samt opførelse af nye vandrensningsanlæg. Anden sigter mod at få indført effektive forvaltningssystemer, så det bliver muligt at sondre mellem styring og forvaltning af ressourcer og løse de problemer, der opstår, fordi det ikke er de samme instanser, som udformer foranstaltningerne og har det finansielle ansvar.

Disse prioriteter er ligeledes medtaget i det regionale operationelle program for Sardinien, nemlig i foranstaltning 1.1 under aksen for Naturlige ressourcer. De kriterier, der finder anvendelse, er fastlagt i fællesskabsstøtterammen og skal sikre, at de valgte projekter stemmer overens med den gældende italienske lov for sektoren (Legge Galli).

Parlamentets og Rådets nyligt vedtagne rammedirektiv(1) fremmer desuden i høj grad en integreret planlægning og forvaltning af de kvalitative og kvantitative aspekter af overfladevand og grundvand; det sker i form af seksårlige forvaltningsplaner for hele vandløbssystemet. Disse forvaltningsplaner skal være iværksat inden 2009. Som et skridt i udarbejdelsen af disse forvaltningsplaner for vandløbssystemer skal medlemsstaterne i henhold til direktivet analysere hvert vandløbssystems karakteristika (bl.a. geologi, hydrologi og økologi), indvirkningen fra menneskelige aktiviteter på vandets status og økonomien i hvert vandløbssystems vandforbrug. Disse analyser skal foreligge inden 2004. Der skal desuden indføres et operationelt overvågningsprogram for vands status inden 2006. De sidste to forpligtelser træder i kraft i det regionale operationelle programs levetid og vil danne grundlag for dets gennemførelse i overensstemmelse med Fællesskabets retsforskrifter.

(1) PRES/2000/283.